Alueiden komitean lausunto aiheesta "Komission tiedonanto Euroopan parlamentille ja neuvostolle Thessalonikin Eurooppa-neuvostoa varten laitonta maahanmuuttoa koskevan yhteisen politiikan kehittämisestä, ihmisten salakuljetuksesta ja ihmiskaupasta, ulkorajoista ja laittomien maahanmuuttajien palauttamisesta"



Virallinen lehti nro C 023 , 27/01/2004 s. 0033 - 0035



Alueiden komitean lausunto aiheesta "Komission tiedonanto Euroopan parlamentille ja neuvostolle Thessalonikin Eurooppa-neuvostoa varten laitonta maahanmuuttoa koskevan yhteisen politiikan kehittämisestä, ihmisten salakuljetuksesta ja ihmiskaupasta, ulkorajoista ja laittomien maahanmuuttajien palauttamisesta" (2004/C 23/09) ALUEIDEN KOMITEA, joka ottaa huomioon komission tiedonannon Euroopan parlamentille ja neuvostolle Thessalonikin Eurooppa-neuvostoa varten laitonta maahanmuuttoa koskevan yhteisen politiikan kehittämisestä, ihmisten salakuljetuksesta ja ihmiskaupasta, ulkorajoista ja laittomien maahanmuuttajien palauttamisesta (KOM(2003) 323 lopullinen), ottaa huomioon Euroopan komission 31. heinäkuuta 2003 Euroopan yhteisön perustamissopimuksen 265 artiklan ensimmäisen kohdan nojalla tekemän päätöksen pyytää aiheesta alueiden komitean lausunto, ottaa huomioon työvaliokuntansa 1. heinäkuuta 2003 tekemän päätöksen antaa lausunnon valmistelu "ulkosuhteet"-valiokunnan tehtäväksi, ottaa huomioon komission vihreän kirjan jäsenvaltioissa laittomasti oleskelevien henkilöiden palauttamista koskevasta yhteisön politiikasta (KOM(2002) 175 lopullinen), ottaa huomioon 20. marraskuuta 2002 asiasta antamansa lausunnon, ottaa huomioon Tampereella lokakuussa 1999, Laekenissa 15. joulukuuta 2001 sekä Sevillassa kesäkuussa 2002 kokoontuneen Eurooppa-neuvoston päätelmät, ottaa huomioon Santiagon toimintasuunnitelman, ottaa huomioon Brysselin julistuksen, joka annettiin syyskuussa 2002 eurooppalaisen konferenssin "Ihmiskaupan ehkäiseminen ja torjunta - 2000-luvun globaali haaste" päätteeksi, ottaa huomioon komission tiedonannon neuvostolle, Euroopan parlamentille, Euroopan talous- ja sosiaalikomitealle ja alueiden komitealle aiheesta "Maahanmuutto, kotouttaminen ja työllisyys" (KOM(2003) 336 lopullinen), ottaa huomioon 19.-20. kesäkuuta 2003 Thessalonikissa kokoontuneen Eurooppa-neuvoston päätelmät, ottaa huomioon "ulkosuhteet"-valiokunnan 5. syyskuuta 2003 hyväksymän lausuntoluonnoksen CdR 250/2003 rev., jonka esittelijä oli Luc Van den Brande, Flaamilaisen parlamentin jäsen, senaatin jäsen (B/PPE), katsoo, 1) että on kehitettävä yhteinen politiikka, joka koskee laitonta maahanmuuttoa, ihmisten salakuljetusta ja ihmiskauppaa, ulkorajoja ja laittomien maahanmuuttajien palauttamista, 2) että yhteinen politiikka edellyttää yhtenäistä lähestymistapaa, yhdennetyt välineet ja asianmukaisen seurannan, 3) että alue- ja paikallisviranomaisilla on tällä alalla EU:n puitteissa ja yhdessä jäsenvaltioiden kanssa merkittävä rooli, hyväksyi 9. lokakuuta 2003 pitämässään 51. täysistunnossa seuraavan lausunnon. 1. Alueiden komitean kanta Alueiden komitea 1.1. arvostaa, että Euroopan komissio korostaa tiedonannolla laitonta maahanmuuttoa, ihmisten salakuljetusta ja ihmiskauppaa, ulkorajoja ja laittomien maahanmuuttajien palauttamista koskevan yhteisen politiikan erityistä merkitystä. 1.2. katsoo, että ihmisten muuttoliikkeiden eri muodot on aiheellisesti nostettu EU:n tärkeimpien politiikanalojen joukkoon. Asia onkin ollut lukuisten komission aloitteiden sekä Tampereen, Laekenin, Sevillan ja Thessalonikin Eurooppa-neuvoston päätelmien kohteena. 1.3. toivoo, että tämä yhteisön politiikka perustuu yhtenäiseen lähestymistapaan ja yhdennettyihin välineisiin ja että sitä seurataan asianmukaisella ja tehokkaalla tavalla. 1.4. katsoo, että tämä edellyttää nykyisen oikeusperustan ja käytettävissä olevien operatiivisten välineiden vahvistamista sekä tarpeen tulleen uusien välineiden luomista. 1.5. pahoittelee, ettei edelleenkään ole kehitetty laillista siirtolaisuutta ja turvapaikkapolitiikkaa koskevaa yhteistä lähestymistapaa ja toimenpidekokonaisuutta, vaikka näillä voitaisiin vähentää ja tukahduttaa laitonta maahanmuuttoa. 1.6. katsoo, että yhteisön palauttamispolitiikassa on aina kunnioitettava ihmisoikeuksia ja suojeltava ihmisarvoa. 1.7. korostaa operatiivisen yhteistyön ja tiedonvaihdon tarvetta kaikilla aloilla. 1.8. painottaa viisumipolitiikan merkitystä, koska se ehkäisee merkittävästi laitonta maahanmuuttoa. Viisumipolitiikka tarvitsee tuekseen tehokkaan tietojärjestelmän, joka on mukautettu ja yhdistetty Schengen-tietojärjestelmään. 1.9. korostaa tehokkaan rajavalvontajärjestelmän tarvetta. Jäsenvaltioilla on tässä huomattava rooli, vaikka onkin noudatettava yhtenäistä lähestymistapaa. 1.10. vaatii voimavarojen sijoittamista usein rikollisverkostojen käsissä olevan ihmisten salakuljetuksen ja ihmiskaupan kitkemiseen. 1.11. kehottaa kiinnittämään erityistä huomiota ihmisarvoa alentavaan naiskauppaan, jota vastaan on taisteltava kaikin keinoin. 1.12. katsoo, että laitonta maahanmuuttoa koskevan yhteisön politiikan menestys riippuu EU:n suhteista kolmansiin maihin. Takaisinottosopimuksilla on tässä suuri merkitys todellisen kumppanuuden luomisessa. 1.13. korostaa, että yhteisön politiikan toimivuus ja uskottavuus edellyttää riittäviä määrärahoja sekä välittömästi ensimmäisessä vaiheessa että lopullisessa budjetoinnissa vuoden 2006 jälkeen. 1.14. muistuttaa, että paikallis- ja alueviranomaiset joutuvat useimmiten ensimmäisinä kohtaamaan kyseisen kaltaisia tilanteita ja niihin liittyviä ongelmia ja ovat näin ollen pakotettuja toimiin. 1.15. pitääkin tarpeellisena ja itsestään selvänä, että EU ja jäsenvaltiot antavat paikallis- ja alueviranomaisille täysivaltaisen roolin yhteisön politiikassa. 1.16. kiinnittää erityistä huomiota sekä niiden alueiden ja kuntien tilanteeseen, jotka laajentumisen seurauksena eivät enää sijaitse EU:n ulkorajalla, että uusien ulkoraja-alueiden ja -kuntien asemaan. 2. Alueiden komitean suositukset Alueiden komitea 2.1. vaatii, että laitonta maahanmuuttoa, ihmisten salakuljetusta ja ihmiskauppaa, ulkorajoja ja laittomien maahanmuuttajien palauttamista koskevan yhteisen politiikan toteuttamista joudutetaan yleisesti ja kaikin tavoin. 2.2. korostaa, että tämä edellyttää yhtenäistä lähestymistapaa ja yhdennettyjä välineitä sekä asianmukaista ja tehokasta seurantaa. 2.3. muistuttaa, että yhteisön palauttamispolitiikassa on kunnioitettava ihmisoikeuksia ja suojeltava ihmisarvoa. On myös jatkettava erillisen yhteisön välineen kehittämistä, jolla voitaisiin tukea neuvoston hyväksymän toimintaohjelman painopisteitä ja varmistaa, että maahanmuutto tapahtuu selkeän lainsäädäntökehyksen puitteissa. Komitea pitää myös aiheellisena laatia neuvoston direktiivi palauttamismenettelyjä koskevista vähimmäisvaatimuksista ja palauttamispäätösten vastavuoroisesta tunnustamisesta. 2.4. odottaa, että samalla kehitetään laillista siirtolaisuutta ja turvapaikkapolitiikkaa koskeva yhteinen lähestymistapa. 2.5. kannattaa kehitetyn ja modernisoidun viisumijärjestelmän käyttöönottoa sekä yhteisen viisumintunnistusjärjestelmän (VIS, Visa Information System) laatimista, joka yhdistettäisiin vuonna 2006 käyttöön otettavaan SIS II -tietojärjestelmään (Schengen-tietojärjestelmään). Tämä edellyttää tiettyjä teknisiä, lainsäädännöllisiä ja rahoituksellisia toimenpiteitä. 2.6. kannattaa tehokasta rajavalvontajärjestelmää ja yhdennettyä ulkorajojen valvontapolitiikkaa. SCIFA+-muodostelmana kokoontuvalla yhteisellä ulkorajayksiköllä on sen toteuttamiseen ainoastaan rajalliset mahdollisuudet ja siksi toimien päivittäinen hallinnointi olisi annettava operatiiviseen toimintaan paremmin soveltuvalle elimelle. Tehokas hallinnointi edellyttää myös Euroopan rajavartiolaitoksen perustamista, väheksymättä kuitenkaan kansallisten yksiköiden keskeistä roolia. 2.7. toivoo, että ulkorajoja koskevaa yhteistä käsikirjaa ryhdytään uudistamaan. Olisi tarkasteltava tarvitaanko uusia institutionaalisia mekanismeja ulkorajojen hallinnointia koskevan operatiivisen yhteistyön vahvistamiseksi ja onko merirajojen valvontarakenteita lisättävä. 2.8. kehottaa komissiota päättäväiseen taisteluun enimmäkseen rikollisverkostojen valvomaa ihmisten salakuljetusta ja ihmiskauppaa vastaan. Tätä varten on lisättävä kaikkia verkostojen uhrien ja lainvalvontaviranomaisten yhteistyömuotoja sekä edistettävä kansainvälistä yhteistyötä ja konkreettisia toimenpiteitä, standardeja, hyviä käytäntöjä ja mekanismeja ihmiskaupan ehkäisemiseksi. Komitea kehottaa neuvostoa hyväksymään ehdotuksen lyhytaikaisen oleskeluluvan myöntämisestä ihmisten salakuljetuksen tai ihmiskaupan uhreille. 2.9. kehottaa komissiota ja neuvostoa kiinnittämään erityistä huomiota ihmisarvoa alentavaan naiskauppaan ja taistelemaan kaikin keinoin sitä vastaan. 2.10. vaatii operatiivisen yhteistyön ja tiedonvaihdon lisäämistä kaikilla aloilla ja pitää tähän liittyen hyödyllisenä nykyaikaiseen turvalliseen verkkoteknologiaan perustuvan tieto- ja koordinointiverkoston luomista (Information and Co-ordination Network, ICONet) sekä maahanmuuton yhteyshenkilöiden verkoston (immigration liaison officers, ILO) perustamista. 2.11. kannattaa sitä, että maahanmuuttokysymyksiä viedään kokonaisuutena eteenpäin jo voimassa olevien tai myöhemmin tehtävien assosiaatio-, yhteistyö- yms. sopimusten yhteydessä ja että kyseisten kolmansien maiden kanssa tehdään takaisinottosopimuksia, jotka johtavat vastavuoroiseen ja kattavaan kumppanuussuhteeseen. Näin voidaan edistää laittoman maahanmuuton vastaista taistelua ja helpottaa palauttamista tavalla, jonka sekä EU:n jäsenvaltiot että vastaanottavat maat voivat hyväksyä. Komitea pitää myös suositeltavana oikeusperustan luomista kolmansien maiden kanssa siirtolaisuuden alalla toteutettavan monivuotisen yhteistyöohjelman perustamiselle. 2.12. pitää erityisen tärkeänä, että näiden EU:n tärkeimpien painopisteiden joukkoon kuuluvien yleisten tavoitteiden uskottavuus taataan osoittamalla riittävät määrärahat niiden toteuttamiseen, mikä ei valitettavasti vielä ole tapahtunut. Komitea kannattaakin komission ehdottamia ratkaisuja välittömien tarpeiden kattamiseksi: ARGO-ohjelman tarkistusta, vuosina 2004-2006 käytettävissä olevan liikkumavaran käyttöönottoa sekä oikeus- ja sisäasioiden alan yhteistyön sisällyttämistä vuoden 2006 jälkeisiin uusiin rahoitusnäkymiin. 2.13. toivoo realistista ja oikeudenmukaista kustannustenjakojärjestelmää, johon liitetään joukko ehtoja ja kriteereitä, joilla varmistetaan sekä toissijaisuus- ja täydentävyysperiaatteiden noudattaminen että yksinomaan sellaisten menojen rahoitus, jotka liittyvät välittömästi yhteisöulottuvuuteen. 2.14. pitää itsestään selvänä, että EU ja jäsenvaltiot myöntävät paikallis- ja alueviranomaisille täysivaltaisen kumppanin aseman yhteisön politiikassa, sillä nämä joutuvat useimmiten ensimmäisinä kohtaamaan kyseisen kaltaisia tilanteita ja niihin liittyviä ongelmia ja ovat näin ollen pakotettuja toimimaan. Paikallis- ja alueviranomaisten asiantuntemusta ja hyviä käytäntöjä voidaan ja pitääkin siis hyödyntää. 2.15. ehdottaa, että Schengen-järjestelyn piiriin pääsevät sekä ne alueet ja kunnat, jotka laajentumisen seurauksena eivät enää sijaitse EU:n ulkorajalla, että uudet ulkoraja-alueet ja -kunnat. Tätä varten olisi laadittava selvitys eri alojen tarpeista (esimerkiksi infrastruktuuri ja säännöllisen kauttakulun menetys) ja annettava niille tarvittava tuki ja rahoitus. 2.16. kehottaa asianmukaisen yhteisön politiikan luomiseksi pyrkimään kaikkien sekä viranomais- että yhteiskuntatason toimijoiden laajaan osallistumiseen. 2.17. kannattaa Euroopan pakolaisrahaston perustamista. Bryssel 9. lokakuuta 2003. Alueiden komitean puheenjohtaja Albert Bore